വര്ഷ കൃഷിയുടെ നെല്ല് സംഭരണം മന്ദഗതിയില് കുമരകം: വര്ഷ കൃഷിയുടെ നെല്ല് സംഭരണം മന്ദഗതിയിലെന്ന് മഞ്ചാടിക്കരി പുത്തന്കരി പാടത്തെ കര്ഷകര്. ദിവസങ്ങള് നീണ്ട കിഴിവു തര്ക്കത്തിനൊടുവില് ചൊവ്വാഴ്ച നെല്ല് സംഭരണം ആരംഭിച്ചെങ്കിലും ആകെ 10 ചെറിയ ലോഡ് നെല്ല് മാത്രമാണ് സഭരിച്ചതെന്ന് കര്ഷകര് പറഞ്ഞു. 80 ക്വിന്റല് മാത്രം കയറ്റാവുന്ന ലോറികളില് എത്തിയാണ് കഴിഞ്ഞ രണ്ടു ദിവസങ്ങളിലും മില്ലുകാര് നെല്ല് കൊണ്ടുപോയത്. ആദ്യദിവസം നാലും ഇന്നലെ ആറ് ലോഡും മാത്രമാണ് സംഭരിച്ചത്. വലിയ ലോറികളിലെത്തിയായിരുന്നു മുന് വര്ഷങ്ങളിര് നെല്ല്സംഭരണം. കഴിഞ്ഞ രണ്ടു ദിവസങ്ങളിലേതുപോലെയാണ് സംഭരണം തുടരുന്നതെങ്കില് കുറഞ്ഞത് 20 ദിവസമെങ്കിലുമെടുത്താലെ 303 ഏക്കറിലേയും നെല്ല് സംഭരണം പൂര്ത്തിയാക്കാനാകൂ. ശക്തമായ മഴ തുടരുന്ന സാഹചര്യത്തില് റോഡരികില് മൂട ഇട്ടിരിക്കുന്ന നെല്ല് നശിക്കും. എങ്ങനെയൊക്കെ പ്ലാസ്റ്റിക് ഇട്ടുമൂടിയാലും നെല്ക്കൂനയുടെ അടിഭാഗം നനയും. നിരത്തി ഉണങ്ങാന് കര്ഷകര് തയാറായാലും വെയിലില്ലാത്തതിനാല് ഉണങ്ങിയെടുക്കാനും സാധിക്കില്ല. കഷ്ടപ്പെട്ട് കൃഷി ചെയ്ത് ഉത്പാദിപ്പിച്ച നെല്ല് കിളിര്ത്തു നശിക്കുന്നത് നിരാശയോടെ നോക്കിനില്ക്കാനേ കര്ഷകര്ക്കാകൂ. വലിയ ലോറികള് എത്തിച്ച് നെല്ല് സംഭരണം കാര്യക്ഷമമാക്കണമെന്നാണ് കര്ഷകരുടെ ആവശ്യം. കിഴിവു തര്ക്കത്തെത്തുടര്ന്ന് നെല്ലുസംഭരണം ദിവസങ്ങളോളം വൈകിപ്പിച്ച മില്ലുകാരുടെ ഇപ്പോഴത്തെ മെല്ലെപ്പോക്കിന് ഉടന് പരിഹാരം കാണണമെന്നും കര്ഷകര് ആവശ്യപ്പെട്ടു.